"Inħossu li sirna nifhmu f'kollox; qisu Alla ma jeżistix" – L-Arċisqof
Ritratti: Kurja – knisja.mt/ritratti L-Arċisqof Charles Scicluna sostna li llum il-ġurnata bosta bnedmin saru jgħixu ħajjithom donnu Alla ma jeżistix tant li jħossu li saru jafu u jifhmu f'kollox. Dan qalu waqt l-omelija tal-quddiesa li qed tiftaħ il-maratona ġbir ta' fondi bl-isem ta' Festa ta' Ġenerożità b'risq id-Dar tal-Providenza, fl-ewwel jum tas-sena 2019. Fl-omelija, l-Arċisqof fakkar fl-importanza tal-kliem ta' San Ġorġ Preca "Sinjur Alla jien għandi bżonnok". Insista li l-bnedmin hemm bżonn jgħarfu li għandhom bżonn il-Mulej. Insista li Ġesù huwa s-salvatur u Alla huwa dak li jista' jsalvana mid-dnubiet tagħna. knisja.mt L-Arċisqof għamel referenza wkoll għall-kliem tal-Madonna "jkun minnhi skont kelmtek" u dawk ta' binha Ġesù li fl-Ort tal-Ġetsemani qal "mhux li rrid jien imma li trid int". Mons. Scicluna qal li t-talba tiegħu għal din is-sena ġdida hija li l-bnedmin jiskopru dak li għallem Ġesù, li l-bniedem jitlob lil Alla sabiex iħarsu mit-tiġrib, jiddefendih mill-ħażen u jissaħħaħ fil-fidi. knisja.mt Semma wkoll kif id-Dar tal-Providenza qed tiċċelebra l-50 sena ta' ħidma tagħha. Talab sabiex il-ġenerożità tal-poplu Malti tkompli ssostni ruħha, u tkompli għaddejja l-ħidma sabiex ikun hemm min jiddefendi lil dawk li għandhom xi diżabilità. Talab ukoll għal dawk kollha li b'xi mod jew ieħor iservu fil-ħidma ta' din id-dar. Int se tgħin lid-Dar tal-Providenza llum? Tista' tagħmel d-donazzjoni tiegħek billi tmur id-Dar tal-Providenza, inkella ċċempel fuq dawn in-numri: Donazzjoni €10 – 516 02 012 Donazzjoni €15 – 517 02 013 Donazzjoni €25 – 518 02 014 SMS Donazzjoni €7 – 506 18 922 Pledge line – 21462759